## Divadelná literatúra sa vďaka iniciatíve Divadelného ústavu za posledné dva mesiace dostala k obyvateľom v takmer desiatich zariadeniach sociálnej starostlivosti v Bratislavskom kraji.

**|Bratislava, 24. mája 2021 | - Epidemiologická situácia na Slovensku bola na prelome zimy a jari veľmi náročná, podriadené jej boli aj všetky opatrenia, ktorých cieľom bolo zamedziť šíreniu koronavírusu. Komplikovaná bola návšteva knižníc, s výnimkou výdajní tovaru boli zatvorené aj kníhkupectvá. Divadelný ústav v tom čase oslovil zariadenia sociálnych služieb v Bratislavskom kraji, aby ich klientom prostredníctvom svojich publikácií spríjemnil náročný čas počas lockdownu.**

Divadelný ústav ponúkol zariadeniam sociálnych služieb v Bratislavskom kraji možnosť vybrať si z piatich balíčkov publikácií zameraných na slovenské a zahraničné divadlo, ako aj na drámu či slovenskú klasiku.

„Rozhodli sme sa pripraviť niekoľko tematicky odlišných setov kníh, pričom sme verili, že potešíme viacerých ľudí počas tvrdého lockdownu. Oslovili sme niekoľko desiatok zariadení sociálnych služieb v Bratislavskom kraji, pričom sme im ponúkli možnosť vyzdvihnúť si balík kníh s divadelnou tematikou pre svojich klientov. Aspoň mysľou sa tak mohli dostať bližšie k divadlu,“ opisuje Vladislava Fekete, riaditeľka Divadelného ústavu.

**Postupne aj v ďalších krajoch Slovenska**

Túto iniciatívu v čase lockdownu uviedol Divadelný ústav zatiaľ len v Bratislavskom kraji, v najbližších dňoch osloví aj zariadenia v Trnavskom a Nitrianskom kraji s možnosťou osobného odberu v Informačnom centre Prospero. „Nevedeli sme, akú odozvu bude mať táto iniciatíva, zatiaľ sme však dostali pozitívnu spätnú väzbu. Balíček kníh s divadelnou tematikou si vyzdvihlo takmer desať zariadení sociálnych služieb v rámci Bratislavy a blízkeho okolia,“ dopĺňa Vladislava Fekete.

V prípade, že by chcelo využiť túto iniciatívu aj zariadenie sociálnych služieb, v ktorom pracujete, neváhajte sa obrátiť na manažérku Informačného centra Prospero, Tatianu Danišovú buď e-mailom: prospero@theatre.sk, alebo telefonicky: +421 204 87 888.

**V prípade ďalších doplňujúcich otázok je vám k dispozícii:**

Mgr. Eva Fačková

PR Divadelného ústavu

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: eva.fackova@theatre.sk